## Rješenje kojim se društvu METRONET TELEKOMUNIKACIJE d.d., Zagreb, odobrava prospekt o izdavanju obveznica javnom ponudom

### NN 82/2006 (21.7.2006.), Rješenje kojim se društvu METRONET TELEKOMUNIKACIJE d.d., Zagreb, odobrava prospekt o izdavanju obveznica javnom ponudom

# HRVATSKA AGENCIJA ZA NADZOR FINANCIJSKIH USLUGA

**1987**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) i članka 22. stavka 4. Zakona o tržištu vrijednosnih papira
(»Narodne novine«, broj 84/02), temeljem zahtjeva METRONET TELEKOMUNIKACIJE d.d.
Ulica grada Vukovara 269d, Zagreb za odobrenje prospekta o izdavanju obveznica
javnom ponudom, Uprava Hrvatske agencije za nadzor financijskih usluga, na
sjednici održanoj 13. srpnja 2006. godine, donijela je

## RJEŠENJE

1. Društvu METRONET TELEKOMUNIKACIJE d.d., Zagreb, Ulica grada Vukovara 269d,
odobrava se prospekt o izdavanju obveznica javnom ponudom, u nematerijaliziranom
obliku, na ime, u ukupnom iznosu od HRK 120.000.000,00, u denominaciji od HRK 1,
dospijeća 2009. godine.
2. Ovo rješenje objaviti će se u »Narodnim novinama«.

```
Obrazloženje
```

Društvo METRONET TELEKOMUNIKACIJE d.d., Zagreb, Ulica grada Vukovara 269d, (u
daljnjem tekstu: Izdavatelj), podnijelo je 30. lipnja 2006. godine Zahtjev za
odobrenje prospekta o izdavanju obveznica javnom ponudom, sukladno odredbama
Zakona o tržištu vrijednosnih papira (»Narodne novine«, broj 84/02, daljnjem
tekstu: Zakon) i Pravilnika o sadržaju zahtjeva i prilozima za odobrenje
prospekta i skraćenom prospektu (»Narodne novine«, broj 118/03, u daljnjem
tekstu: Pravilnik).
U provedenom postupku po zahtjevu utvrđeno je da je 27. lipnja 2006. godine
Uprava Izdavatelja donijela Odluku o odobrenju izdanja korporativnih obveznica.
Nadalje, Nadzorni odbor Izdavatelja je na svojoj sjednici od 27. lipnja 2006.
godine jednoglasno donio Odluku o davanju suglasnosti Upravi društva na Odluku o
odobrenju izdanja korporativnih obveznica.
Sukladno Odluci Uprave društva od 27. lipnja. 2006. godine o odobrenju izdanja
korporativnih obveznica, Izdavatelj izdaje obveznice, javnom ponudom, u
nematerijaliziranom obliku, na ime, u ukupnom nominalnom iznosu od
120.000.000,00 HRK, u denominaciji od HRK 1, dospijeća 2009. godine.
Razdoblje upisa obveznica trajat će 5 (pet) radnih dana od dana otvaranja
razdoblja upisa. Datum i vrijeme zatvaranja razdoblja upisa biti će naznačeno u
javnom pozivu na upis.
Razdoblje uplate trajat će 1 (jedan) radni dan počevši 2. (drugog) radnog dana
nakon zatvaranja razdoblja upisa. Datum i vrijeme razdoblja uplate bit će
naznačeno u javnom pozivu na upis.
Sredstva na ime upisa obveznica bit će uplaćena u razdoblju uplate (na datum
izdanja) prema instrukciji plaćanja koju će Agent i Pokrovitelj izdanja,
neposredno uručiti prilikom upisa, ukoliko je riječ o fizičkoj osobi ili poslati
jedan radni dan nakon zatvaranja razdoblja upisa, ukoliko je riječ o pravnoj
osobi, odnosno institucionalnom investitoru. Dan razdoblja uplate je datum
izdanja Obveznica.
Sukladno Odluci Uprave Društva od 27. lipnja 2006. godine o odobrenju izdanja
korporativnih obveznica, predmetno izdanje obveznica smatrat će se uspješnim
ukoliko u razdoblju upisa i uplate bude upisano i uplaćeno minimalno 75% upisa
cjelokupnog izdanja.
Izdavatelj je uplatio naknadu i administrativnu pristojbu, sukladno Pravilniku o
vrsti i visini naknada i administrativnih pristojba Hrvatske agencije za nadzor
financijskih usluga (»Narodne novine« 45/06).
U provedenom postupku, utvrđeno je da su Zahtjevu Izdavatelja za odobrenje
prospekta o izdavanju obveznica javnom ponudom priloženi svi prilozi propisani
Zakonom i Pravilnikom i da podneseni Prospekt sadrži sve podatke u skladu s
odredbom članka 21. Zakona, pa je sukladno članku 22. stavak 4. i članku 96.
stavak 4. Zakona valjalo riješiti kao u izreci ovoga rješenja.
Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/20
Urbroj: 326-101/06-3
Zagreb, 13. srpnja 2006.

Predsjednik Uprave
**Ante Samodol**, v. r.

Rješenje, NN 82/2006-1987
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)